હાઉસિંગ સેક્ટરમાં આસમાને પહોંચેલા ભાવ નીચે આવવાનું નામ લેતા ન હોવાથી ગ્રાહકો દૂર-દૂરના વિસ્તારોમાં ઘર શોધતા થયા છે, જેને લીધે અત્યાર સુધીના અવિકસિત કે અલ્પવિકસિત વિસ્તારોમાં પણ કરન્ટ આવી ગયો છે. બીજી બાજુ ઘર ભાડે લેવાની પ્રવૃત્તિને પણ વેગ મળી રહ્યો છે. અમેરિકા જેવા વિકસિત દેશોમાં ભાડે ઘર લઈને રહેવાનો જે ટ્રેન્ડ પ્રચલિત છે એ હવે ભારતનાં મહાનગરોમાં ધીમી ગતિએ શરૂ થયો હોવાનું જણાય છે, કારણ કે પોતાનું ઘર લેવાનું લગભગ અસંભવ બની જાય એ સ્તરે પ્રૉપર્ટીના ભાવ પહોંચી ગયા છે. આ સંજોગોમાં હવે પછી ભારતીય હાઉસિંગ સેક્ટરમાં રેન્ટલ હાઉસિંગની ડિમાન્ડ વધે તો નવાઈ નહીં. મોટા ઇન્વેસ્ટરો તો આનો લાભ પણ લેવા લાગ્યા છે. તેઓ પોતાની રોકાણની તાકાતના આધારે ફ્લૅટ લઈ પછી એ ભાડા પર આપી દઈને એના ભાડાની નિયમિત આવક મેળવવા લાગ્યા છે. અત્યાર સુધી આવું સામાન્ય રીતે ઑફિસો કે દુકાનો માટે બનતું રહ્યું છે, જે ખરીદીને લોકો ભાડે આપી દે છે.